任季明見和池上詩再用韻奉簡且識予拳拳懷向之萬分也
作者：晁公遡
朝代：宋

paragraphs: 甘泉洗心清，好風吹面凉。
循池步漣漪，澹然波不揚。
懷君佳弟兄，元方與季方。
正茲阻會集，怳若限渺茫。
顧欲煩飛廉，爲子飄羽觴。
翔空浮河漢，上畧參井光。
因思從之去，手攀蟾窟香。
結以飛霜佩，衣以袍赤霜。
俯問夜何其，未及庭燎央。
自笑乃默存，蘧蘧真坐忘。